OBH 6755/1997.
Az állampolgári jogok országgyűlési biztosának jelentése
Ügyintéző: Dr. Gáspárné  dr. Pere Katalin

Az eljárás megindulása

A panaszos azért fordult segítségért  az állampolgári jogok országgyűlési biztosához, mert véleménye szerint rokkantsági nyugdíja megállapításánál a Somogy Megyei Nyugdíjbiztosítási Igazgatóság nem vette figyelembe a RÉT KKT-nál 1993. március 1-től augusztus 31-ig bérként kifizetett összeget. Az Igazgatóság a fenti eljárását azzal indokolta, hogy nem tudott béradatot beszerezni, ezért a munkaszerződés szerinti béradatot vette figyelembe. A panaszos szerint a kifizetés igazolására a munkáltató által 1993. augusztus 31-én kiállított jövedelemről és adóelőleg levonásról szóló adatlapot benyújtotta.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

Társadalombiztosításról szóló 1975. évi II. tv. (T.)

Megállapított tényállás

A Somogy Megyei Nyugdíjbiztosítási Igazgatóság a panaszos 1995. november 1-jén benyújtott igénye alapján 1996. április 29-én 13-09295/95/23. számú határozatával, 1995. december 1-jétől III. csoportú rokkantsági nyugdíjat állapított meg (felülvizsgálata nem szükséges). A nyugdíj összege havi 20.620.- Ft átlagkereset és 31 év szolgálati idő alapján 14.228.- Ft. A határozat indoklása tartalmazza, hogy az igénylő 1993. március 1-től augusztus 31-ig a RÉT KKT (Kaposvár) munkáltatónál fennállt jogviszonyára az Igazgatóság munkabér adatait beszerezni nem tudta. Munkaszerződés szerint havi alapbére 16.000.- Ft, mely a fenti időszakra beszámításra került.

A panaszos a fenti határozat ellen fellebbezést nyújtott be, melyet az Igazgatóság vezetője 1996. szeptember 11-én kelt 13-09295/95/32. számú határozatával bírált el, az első fokú határozatot a következő indoklással helyben hagyta:

"A rendelkezésre álló iratanyag alapján fellebbező elismert szolgálati idejét felülvizsgáltam, megállapítottam, hogy azt az Igazgatóság helyesen számította ki. (A RÉT KKT, Kaposvár munkáltatónál 1993. március 01-től 1993. augusztus 31-ig munkaviszonyban töltött idő szolgálati időként beszámításra került.)

A nyugdíj összegét 1988. január 1-jétől a nyugdíj megállapításáig a főfoglalkozás keretében elért keresetnek (ideértve az ezen időszak alatt kifizetett év végi részesedést, prémiumot és jutalmat is) a havi átlaga alapján kell megállapítani azzal, hogy ezeket a kereseteket a magánszemélyek jövedelemadójának kormányrendeletben meghatározott módon és az egyes naptári évekre előírt mérték alkalmazásával számított - képzett - összegével csökkenteni kell. Ezt követően az 1988-ban elért keresetet 154,7 százalékkal, az 1989-ben elért keresetet 117,9 százalékkal, az 1990-ben elért keresetet 79,2 százalékkal, az 1991-ben elért keresetet 42,8 százalékkal kell növelni, ha az ellátást 1994. december 31-ét követő és 1996. január 1-jét megelőző időponttól kell megállapítani. [1975. évi II. törvény 51. § és 44. § (1)-(3) bekezdés]

Fellebbezőnek a nyugdíj alapjául szolgáló havi átlagkereset szempontjából irányadó időszakon belül a RÉT KKT-nál 1993. március 01-től 1993. augusztus 31-ig eltöltött idejére vonatkozóan munkabér igazolást, járulék elszámolási nyilvántartó lapot beszerezni nem lehet. Az 1993. február 28-án kelt munkaszerződés szerint fellebbező személyi alapbére fenti munkáltatónál 16.000.- Ft/hó volt.

A RÉT KKT által 1993. augusztus 31-én kiállított "Adatlap" szerint a munkáltató által kifizetett rendszeres bér és társadalombiztosítási ellátás összege 200.153.- Ft, a munkaviszonyból származó nem rendszeres jövedelem összege pedig 25.278.- Ft volt. (Az utolsó teljes havi rendszeres jövedelem összege 32.162.- Ft volt az "Adatlap" szerint.)

Mivel az "Adatlap"-on igazolt összegből nem állapítható meg, hogy a fellebbező nyugdíjjárulék fizetési kötelezettségének eleget tett-e, így az 1993. március 01-től 1993. augusztus 31-ig terjedő időre jövedelemként csak a munkaszerződésen igazolt személyi alapbér összegének hatszorosa, 96.000.- Ft vehető figyelembe."

Az Igazgatóság a fellebbezés elbírálását megelőzően megkereste az APEH Somogy Megyei Igazgatóságát annak tisztázására, hogy a panaszosnak a RÉT KKT által kiadott adatlapon szereplő 200.153.- Ft jövedelem bevallásra került-e, az adólevonás ezen összeg után megtörtént-e. Az APEH tájékoztatása szerint a panaszos 1993. évi bevallásában összevont jövedelem összege 310.239.- Ft, adófizetési kötelezettség 63.534.- Ft.
Az adózó a fenti bevallásban 65.527.- Ft, a kifizető által levont adóelőleget szerepeltet.

Az Igazgatóság megkereste még a Somogy Megyei Munkaügyi Központ Kirendeltségét is, tekintettel arra, hogy a panaszos munkanélküli ellátásban is részesült, az ellátás alapjául szolgáló átlagkereset megállapítása érdekében. A Somogy Megyei Munkaügyi Központ Kirendeltségének közlése szerint a panaszos munkanélküli ellátásának alapjául szolgáló átlagkeresete 1993. november 2-től 1994. október 27-ig 23.624.- Ft. 

A nyugdíj megállapításához a jogszabály alapján szükséges 7 év és a töredék év rendelkezésre álló béradatai alapján (1988. január 1-től 1995. november 30-ig) megállapítható, hogy az Igazgatóság megfelelő gondossággal eljárva a T. szabályainak megfelelően állapította meg a panaszos nyugellátását, illetve bírálta el fellebbezését. A panaszolt időszak béradatainak ellenőrzését azonban a RÉT KKT megszűnése miatt az Igazgatóság nem tudta elvégezni, további bizonyítékok beszerzésére a panaszosnak sem volt lehetősége.

Az állampolgári jogok országgyűlési biztosa a vizsgálat eredményeként alkotmányos jogsérelmet nem állapított meg, a vizsgálatot lezártnak tekinti.

Az ügy összes körülményeire, valamint a panaszos rokkantságára és alacsony összegű nyugellátására tekintettel azonban felkéri a Somogy Megyei Nyugdíjbiztosítási Igazgatóság Igazgatóját vizsgálja meg saját hatáskörében a méltányossági nyugdíj-emelés lehetőségét.

Budapest, 1998. július 15.

Gönczöl Katalin